SL Uradni list Evropske unije L 65/40

IZVEDBENA UREDBA KOMISIJE (EU) 2016/346

z dne 10. marca 2016

o določanju podatkov, ki se vključijo v carinski informacijski sistem

EVROPSKA KOMISIJA JE –

ob upoštevanju Pogodbe o delovanju Evropske unije,

o upoštevanju Uredbe (ES) št. 515/97 z dne 13. marca 1997 o medsebojni pomoči med upravnimi organi držav članic in o sodelovanju med njimi in Komisijo zaradi zagotavljanja pravilnega izvajanja carinske in kmetijske zakonodaje (1) ter in zlasti člena 25(1) Uredbe,

ob upoštevanju naslednjega:

(1) Cilj carinskega informacijskega sistema (CIS) je pomoč pristojnim organom pri preprečevanju, odkrivanju in preganjanju ravnanj, ki so v nasprotju s carinsko in kmetijsko zakonodajo. Da bi ta cilj dosegli, pristojni organi držav članic v CIS vnašajo informacije o pomembnih dogodkih, kot so zaseg ali pridržanje blaga. Da bi CIS še naprej izpolnjeval potrebe pristojnih organov, je treba posodobiti seznam podatkov, ki jih je treba vključiti v CIS.

(2) V vsakem primeru CIS vključuje več ključnih elementov, ki so potrebni za smiselno razlago primera. Da bi se pristojnim organom omogočilo enostavno ugotavljanje posebnih primerov ali dogodkov v CIS, bi moralo biti v CIS možno iskanje po številkah primerov, zato je treba v CIS vključiti podatek o številki primera.

(3) Goljufivo ravnanje običajno pomeni aktivno sodelovanje ene ali več oseb. Pravilna in nedvoumna identifikacija oseb, vključenih v dejavnosti, ki so morebiti goljufive, je bistvenega pomena za uspešno preiskavo dogodkov. Podatki, ki se nanašajo na podjetja in osebe, vključene v goljufive ali morebiti goljufive dejavnosti, bi zato morali biti sporočeni v CIS.

(4) Zaradi dejstva, da sta način delovanja trgovinskih goljufij in način prikrivanja odvisna od prevoznih sredstev, je treba kot enega od zahtevanih podatkov v CIS vključiti podrobne podatke o prevoznem sredstvu.

(5) Prometni vzorci, ki niso ekonomsko upravičeni, štejejo kot pomembni kazalniki za določene vrste goljufij, na primer nepravilno deklariranje porekla. Zato je pomembno poznati podrobnosti o poteh, ki se uporabljajo za prevoz blaga, ker so lahko pomembne pri ugotavljanju goljufivih dejavnosti. Podatki o etapah prevoza so zato bistveni za ustrezno preiskavo goljufij na carinskem področju in jih je treba vključiti med podatke CIS.

(6) Carinske dajatve in druge dajatve se razlikujejo glede na posebne značilnosti blaga. Zato je treba za zagotovitev ustreznega spremljanja primerov ali dogodkov, sporočenih v CIS, v CIS vnesti specifikacije v zvezi z blagom, vključenim v primer.

(7) Analiza konkretnega zasega, odvzema ali pridržanja blaga je v pomoč pri razvoju ukrepov za preprečevanje prihodnjega pojava enake vrste goljufij, povezanih s carino. Zato je pomembno, da se v CIS vključijo ustrezne informacije v zvezi z zasegom, pridržanjem ali odvzemom blaga.

(8) Vsak ukrep, ki ga sprejmejo pristojni organi, mora biti upravičen in bi torej moral temeljiti na ustreznih kazalnikih tveganja. Zato je treba med podatke CIS vključiti informacije o oceni tveganja.

(9) Odvisno od zadevnega primera se ustrezna dokumentacija, ki jo je treba priložiti za vnos v CIS v posameznem primeru, lahko občutno razlikuje. Vključuje lahko trgovinske dokumente, ki so jih pridobili pristojni organi, vendar ne le to.

(10) Ukrepi iz te uredbe so v skladu z mnenjem odbora, ustanovljenega z Uredbo (ES) št. 515/97 –

SPREJELA NASLEDNJO UREDBO:

Člen 1

Podatki

Podatki, ki jih je treba vključiti v bazo podatkov CIS v okviru kategorij iz člena 24 Uredbe (ES) št. 515/97, so naslednji:

(a) Podatki, ki so skupni za vse kategorije člena 24 Uredbe (ES) št. 515/97: — Številka primera — Osnovne informacije v zvezi s primerom — Priloga ustreznih dokumentov

(b) Dodatni podatki za kategorijo iz točke (a) člena 24 Uredbe (ES) št. 515/97: — Podrobni podatki o blagu — Dokumentacija — Informacije, ki se nanašajo na zaseg, pridržanje ali odvzem — Ukrepi — Kazalniki tveganja — Rubrika opombe

(c) Dodatni podatki za kategorijo iz točke (b) člena 24 Uredbe (ES) št. 515/97: — Podrobni podatki o prevoznih sredstvih — Dokumentacija — Podatki o etapah prevoza — Ukrepi — Kazalniki tveganja — Rubrika opombe

(d) Dodatni podatki za kategorijo iz točke (c) člena 24 Uredbe (ES) št. 515/97: — Podatki, ki se nanašajo na vključena podjetja — Dokumentacija — Ukrepi — Kazalniki tveganja — Rubrika opombe

(e) Dodatni podatki za kategorijo iz točke (d) člena 24 Uredbe (ES) št. 515/97: — Podatki, ki se nanašajo na vključene osebe — Dokumentacija — Ukrepi — Kazalniki tveganja — Rubrika opombe

(f) Dodatni podatki za kategorijo iz točke (e) člena 24 Uredbe (ES) št. 515/97: — Podrobni podatki o trendih goljufij — Kazalniki tveganja

(g) Dodatni podatki za kategorijo iz točke (f) člena 24 Uredbe (ES) št. 515/97: — Podrobni podatki o razpoložljivosti strokovnega znanja

(h) Dodatni podatki za kategorijo iz točke (g) člena 24 Uredbe (ES) št. 515/97: — Informacije, ki se nanašajo na zaseg, pridržanje ali odvzem — Ukrepi — Kazalniki tveganja

(i) Dodatni podatki za kategorijo iz točke (h) člena 24 Uredbe (ES) št. 515/97: — Informacije, ki se nanašajo na zaseg, pridržanje ali odvzem — Ukrepi — Kazalniki tveganja

Dodatne podrobnosti v zvezi z zgornjimi podatki so v Prilogi.

Člen 2

Razveljavitev

Člen 2 Uredbe Komisije (ES) št. 696/98 (2) se črta.

Člen 3

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Uporablja se od 1. septembra 2016.

Ta uredba je v celoti zavezujoča in se neposredno uporablja v vseh državah članicah. V Bruslju, 10. marca 2016 Za Komisijo Predsednik Jean-Claude JUNCKER

(1) UL L 82, 22.3.1997, str. 1.

(2) Uredba Komisije (ES) št. 696/98 z dne 27. marca 1998 o izvajanju Uredbe Sveta (ES) št. 515/97 o medsebojni pomoči med upravnimi organi držav članic in sodelovanju med njimi in Komisijo zaradi zagotavljanja pravilnega izvajanja carinske in kmetijske zakonodaje (UL L 96, 28.3.1998, str. 22).